FODBOLD: Meget tyder på at David Nielsen forlænger sin kontrakt som cheftræner i AGF.

Det erfarer Århus Stiftstidende.

Ifølge avisens oplysninger har AGF henvendt sig til den 43-årige træner med et tilbud om en forlængelse af den kontrakt, der udløber til sommer.

Og cheftræneren selv indrømmede da også søndag efter AGFs 3-1-sejr i Herning, at parterne går til forhandlingsbordet.

Angående dig og fremtiden, nu har du og AGF-ledelsen tid til at snakke kontrakt. Skal i det?

- Ja, og det gør vi også.

Allerede i den kommende uge?

- Ja, det kan godt være, svarede David Nielsen.

Ifølge avisens oplysninger har den svenske topklub Malmö FF tilbudt David Nielsen et særdeles gunstigt jobtilbud, som AGF nu altså skal konkurrere med.

David Nielsen blev ansat i AGF i oktober 2017 og har efter et par år med op- og nedture skabt et hold, der holder jul på tredjepladsen i Superligaen og deltager i kvartfinalen i pokalturneringen til foråret.